Gatvės pavadinimą sudaro gatvės vardas ir gatvės tipo nuoroda.

Gatvės vardas rašomas didžiąja raide; kai jį sudaro du ar daugiau žodžių – visi savarankiški žodžiai rašomi didžiąja raide, pvz.: Lauko g., Mėtų g., Tiesioji g.; Aušros Vartų g., Duonos Kalno g., Gerosios Vilties g.

Gatvės tipo nuoroda rašoma mažąja raide.

Daugelį gatvės tipo nuorodų įprasta trumpinti: gatvė – g., skersgatvis – skg., akligatvis – aklg., alėja – al., prospektas – pr., aikštė – a., skveras – skv. Paprastai netrumpinamos rečiau vartojamos nuorodos; prireikus trumpinama taip: takas – tak., plentas – pl., kelias – kel., kl., aplinkkelis – aplinkl., vieškelis – vieškl., krantinė – krant.

 (*Valstybinės lietuvių kalbos komisijos 2004 m. gruodžio 2 d.* ***rekomendacija*** *Nr. 14 (R-2)* ***„Dėl gatvių pavadinimų sudarymo ir rašymo“*)**

Kaune yra nemažai gatvių, kurių pavadinimai sudaryti iš dviejų žodžių. Dvižodžiai Kauno gatvių pavadinimai turėtų būti rašomi taip: Amerikos Lietuvių g., Bernardinų Plytinės g., Geležinio Vilko g., Generolo Vėtros g., Jaunųjų Talkininkų g., Karkazų Rato g., Karo Aviacijos g., Karo Ligoninės g., Minties Rato g., Gėlių Rato g., Radvilų Dvaro g., Senosios Obels g., Žalčio Karūnos al., Vyčio Kryžiaus g., Vandens Lelijų takas, Valdovo Žirgyno g.